stanford-oval/wikipedia huggingface dataset:
כלא אבו גרייב
היסטוריה > תחת הכיבוש האמריקאי במלחמת עיראק

במהלך מלחמת עיראק, נכבש הכלא על ידי כוחות צבא ארצות הברית וכוחות הקואליציה, אך אז הוא כבר היה ריק מאדם, לאחר שחרור האסירים ההמוני. רשמית, על האתר אחראי צבא ארצות הברית והממשלה העיראקית, והוא משמש לכליאת פושעים מסוכנים במיוחד או טרוריסטים. על האגף ה"קשה" בכלא, בו כלואים האסירים המסוכנים במיוחד, אחראית ממשלת עיראק, אולם בפועל הסוהרים בו הם חיילי צבא ארצות הברית. באגף זה ארעה פרשת ההתעללויות באסירים, שהתפרסמה בעקבות סדרת צילומים שפורסמו בתקשורת בה נראים חיילי צבא ארצות הברית משפילים, מענים, מרעיבים ומחשמלים אסירים עיראקים.
נכון לשנת 2006, שהו בבית הסוהר כ-7,000 אסירים. על פי דיווחי הצלב האדום, קרוב ל-90% מהכלואים מוחזקים בבית הסוהר ללא משפט וללא ביצוע פשע של ממש. על הכלא שומר גדוד בודד של צבא ארצות הברית.
בסוף אפריל 2004 נחשפה במגזין החדשות האמריקני הטלוויזיוני "60 דקות" פרשת התעללות באסירים עיראקים על ידי קבוצה קטנה של חיילים בכלא. הכתבה כללה את צילומי העינויים, ועוררה שערורייה בארצות הברית עצמה ובמדינות העולם כולו. בעקבות חשיפת העינויים המזעזעים שעברו חלק גדול מהאסירים, השתנתה מאוד דעת הקהל בארצות הברית נגד מלחמת עיראק וממשל בוש. במקומות שונים בעולם התקיימו הפגנות נגד השהות האמריקנית בעיראק.
ב-20 באפריל 2004, שנים-עשר מטחי מרגמות נורו אל עבר בית הסוהר על ידי מיליציות חמושות מקומיות. כתוצאה מהפגיעות, נהרגו עשרים ושנים אסירים ועוד 92 נפצעו. לפי הודעת הארגון שעמד מאחורי ההתקפה, היא בוצעה כ"עונש על שיתוף הפעולה של האסירים עם ממשלת ארצות הברית".
בחודש מאי 2004, בעקבות פרשת ההתעללויות ובניסיון לצמצם את הנזק התדמיתי שנגרם לה, החליטה ארצות הברית לצמצם את מספר העצורים לפחות מ-2,000. למרות שמספר גדול של אסירים שוחררו או הועברו לבתי כלא אחרים, מספר האסירים הכללי כמעט לא הצטמצם, בשל הזרם הבלתי פוסק של עצורים שמגיעים לכלא, בעיקר בעקבות פעולות טרור כנגד ארצות הברית.
ב-24 במאי 2004, נשיא ארצות הברית, ג'ורג' ווקר בוש, אמר בעת נאום בפנסילבניה כי בית הכלא אבו גרייב עתיד להיסגר בקרוב. למרות ההצהרה, הודיע עד מהרה נשיאה הזמני של עיראק כי הוא מתנגד לסגירת בית הכלא וכי הוא חיוני לשיקום עיראק. בשל ההתנגדות, בית הכלא לא נסגר בסופו של דבר.
ב-2 באפריל 2005 הותקף בית הסוהר על ידי כ-50 מתקוממים. בין 20 ל-44 חיילים אמריקאים וכ-12 אסירים עיראקים נפגעו בהתקפה. ארגון הטרור אל-קאעידה קיבל על עצמו את האחריות למתקפה.
לבסוף, ב-5 במרץ 2006 הודיעה ממשלת ארצות הברית סופית כי הגיעה להסכמה עם ממשלת עיראק, ובית הכלא עתיד להיסגר בקרוב, זאת ככל הנראה בניסיון לצמצם את הנזק הדיפלומטי האדיר שנגרם לממשל בוש ולארצות הברית כולה בעקבות פרשת ההתעללויות. אלפי האסירים הכלואים באתר עבור אל 'מחנה קרופר', בית סוהר חדש שנבנה בעקבות הפרשה.
ראו גם

כלא אווין
כלא אל-ח'יאם
הערות שוליים

↑  ynet, בוש: כלא אבו גרייב יהרס; נילחם באויב בעיראק, באתר ynet, 25 במאי 2004
↑  רויטרס‏, 20 חיילים אמריקאיים נפצעו בהתקפה על אבו גריב, באתר וואלה, 2 באפריל 2005
↑  איי.פי, רשמית: ארה"ב סוגרת את כלא אבו גרייב, באתר ynet, 9 במרץ 2006
| --- | --- |
בקרת זהויות :  NLI: 987007296137205171  GND: 4834635-4  ISNI: 0000 0001 2227 2144  LCCN: no2004074639  NKC: kn20071212001  SUDOC: 09229894X  VIAF: 148880782   WorldCat (עם VIAF): 148880782 
אחת מתמונות ההתעללות המזעזעות שעוררה סערה ברחבי ארצות הברית. בצילום נראה אסיר עיראקי, סתאר ג'באר, כשכבלים מעבירי חשמל חוברו לידיו; הוא הולבש בגלימה שחורה והועמד על קופסת קרטון, תוך כדי אזהרה שיחושמל אם ייפול או ירד מהקופסה.
אסא

ערך זה עוסק במלך יהודה. אם התכוונתם למשמעות אחרת, ראו .
אסא מנתץ את פסלי האלילים. איור משנת 1392
אָסָא היה על פי המקרא מלך יהודה בין השנים 908 לפנה"ס עד 867 לפנה"ס, בנו של אביה. ספר דברי הימים ב' מרחיב את הדיבור על ימי אסא (פרקים י"ד-ט"ז), בניגוד לגרסה המקוצרת בת 16 הפסוקים בספר מלכים א' (ט"ו, ט'–כ"ד).
מלכותו > ראשית שלטונו

אסא עלה לשלטון בגיל צעיר. הוא לא המשיך בדרך אביו ולא לחם בפועל נגד ממלכת ישראל אלא רק שלח את ארם להילחם בישראל (דברי הימים ב', י"ג, כ"ג: "בימיו שקטה הארץ עשר שנים").
לפי המסופר בדברי הימים, אסא היה הראשון שטיהר את הפולחן האלילי בימי מלכותו הראשונים:
א וַיַּעַשׂ אָסָא הַטּוֹב וְהַיָּשָׁר, בְּעֵינֵי ה' אֱלֹהָיו. ב וַיָּסַר אֶת-מִזְבְּחוֹת הַנֵּכָר, וְהַבָּמוֹת; וַיְשַׁבֵּר, אֶת-הַמַּצֵּבוֹת, וַיְגַדַּע, אֶת-הָאֲשֵׁרִים
מלכותו > המלחמה נגד מצרים

ככל הנראה כבר בתחילת מלכותו רווחה הרגשה של מזימות מצריות כנגד הממלכה, שכן בתקופה זו נמשכה בניית ערי המצור ביהודה (דברי הימים ב', י"ד, ה'–ו') יחד עם הגברת הציוד הצבאי לחיל הרגלי הכבד ("נושאי צינה ורומח") וגם נעשה חידוש במערך הצבאי, על ידי הקמת חיל רגלי מקרב בני בנימין, שנאמנותם לבית דוד הוכחה והיו קלעים מיומנים.
ההכנות הללו עזרו לאסא כאשר זרח הכושי עלה על יהודה עם רכב ויחידות נוביות ולוביות (דברי הימים ב', י"ד, ח'; ט"ז, ח': "הלא הכושים והלובים היו לחיל לרב ולרכב ולפרשים להרבה מאוד").
דברי הימים ב', י"ד, ה'–י"ד:
"ויבן ערי מצודה ביהודה. כי שקטה הארץ ואין עמו מלחמה בשנים האלה כי הניח יי' לו. ויאמר ליהודה נבנה את הערים האלה ונסב חומה ומגדלים דלתים ובריחים... ויהי לאסא חיל נשא צנה ורמח מיהודה שלש מאות אלף. ומבנימין נשאי מגן ודרכי קשת מאתים ושמונים אלף כל אלה גבורי חיל. ויצא אליהם זרח הכושי בחיל אלף אלפים ומרכבות שלש מאות ויבא עד מרשה. ויצא אסא לפניו ויערכו מלחמה בגיא צפתה (תרגום השבעים גורס: "צפונה") למרשה... ויגף יי' את הכושים לפני אסא ולפני יהודה וינסו הכושים. וירדפם אסא והעם אשר עמו עד לגרר ויפל מכושים לאין להם מחיה כי נשברו לפני יי' ולפני מחנהו וישאו שלל הרבה מאד. ויכו את כל הערים סביבות גרר כי היה פחד יי' עליהם ויבזו את כל הערים כי בזה רבה הייתה בהם. וגם אהלי מקנה הכו וַיִּשְׁבּוּ צאן לרב וגמלים וַיָּשֻׁבוּ ירושלם".
ההתקפה המתוארת של מלחמת אסא והכושים הייתה כנראה בתקופת שלטונו של אוסורקון א' מלך מצרים, אולי כהמשך למסעו של אביו שישק שתקף את יהודה כמה שנים לפני כן - אם כי אין עדויות מצריות למסע מלחמה נוסף לארץ ישראל בתקופה זו. אסא בחר להתעמת עם צבא מצרי זה במעלה נחל לכיש (פתח הכניסה הטבעי להרי יהודה מדרום-מערב), באחד הגאיות הצרים והארוכים (הנמשכים בכיוון צפון-דרום), או זה שבין מרשה לבית גוברין, או זה שבין בית גוברין לתל גדידה, במקום בו הרכב המצרי מנוטרל והצבא המצרי לא יכול להתפרס והופך לשדרת מסע ארוכה וצרה שקל לפגוע בה על ידי קלעים וקשתים הממוקמים על הגבעות משני עברי הגיא.
מלכותו > היחסים עם ארם

מלחמת האחים הארוכה בין ממלכות ישראל ויהודה, שבאה בעקבות הפילוג ונמשכה כל ימי בית ירבעם ובית בעשא (928 - 883), החלישה את שתי הממלכות מבחינה צבאית וגרמה בעקיפין להתעצמותה של דמשק. לאחר פילוג הממלכה, הגיעה ממלכת ישראל בצפון עד צפון הבשן, אולם במרוצת השנים הארמים החלו מספחים אט אט שטחים לממלכתם.
על היחסים בין יהודה לישראל בימי בית ירבעם בן נבט לא נמסר בפירוש, אך רמז לכך נמצא במ"א טו, יח-יט: "וייקח אסא את כל הכסף והזהב הנותרים באוצרות יי' ובית המלך וישלחם המלך אסא אל בן הדד בן טברמן בן חזיון מלך ארם הישב בדמשק לאמר. ברית ביני ובינך בין אבי לבין אביך, הנה שלחתי לך שחד כסף וזהב לך הפרה את בריתך את בעשא מלך ישראל".
מסתבר שכבר בימי רחבעם נקשרה ברית בין יהודה לבין דמשק. ברית זו הייתה, כנראה, מחויבת על רקע האינטרסים המסחריים המשותפים של שתי המדינות, ובמיוחד כל עוד המשיכה יהודה לשלוט על אדום, אך אין זה מן הנמנע שמניע נוסף של רחבעם בברית זו היה הרצון למנוע התארגנות חזית ארמית-ישראלית נגדו. מצד שני, מפסוקים אלו ניתן ללמוד כי גם לישראל הייתה ברית בעבר עם דמשק, לפחות בימי בעשא.
בשנה ה-38 לאסא, עלה למלוכה בישראל אחאב ושנה אחר כך חלה אסא ברגליו (כנראה במחלת השיגדון). אז החל ככל הנראה יהושפט בנו לכהן כעוצר המלוכה. לאחר 41 שנים של מלוכה מת אסא ובמקומו עלה בנו יהושפט למלוכה ביהודה.
בספר דברי הימים ב' מסופר שחנני הרואה הזהיר את אסא, שלא יכרות ברית עם מלך ארם. דבר זה הכעיס את המלך וזה העניש את חנני ”וַיִּתְּנֵהוּ בֵּית הַמַּהְפֶּכֶת”
אסא משליך את הנביא לבית המהפכת. לפי רש"י ”בית הסוהר שעשוי מלאכת המהפכת”. יש הסוברים כי הנביא מילא תפקיד של דובר רצון העם ובהמרצתו.
התנהגותו של אסא אל חנני היא אחד הגורמים למחלתו. חנני בנאומו נוזף באסא על מעשיו. הוא טוען כי הוא נכשל במלחמתו. דבריו כוללים הסבר לשתי המלחמות וזאת לפי הכתוב: ”בְּהִשָּׁעֶנְךָ עַל-מֶלֶךְ אֲרָם וְלֹא נִשְׁעַנְתָּ עַל-ה' אֱלֹהֶיךָ, עַל-כֵּן נִמְלַט חֵיל מֶלֶךְ-אֲרָם, מִיָּדֶךָ. ח הֲלֹא הַכּוּשִׁים וְהַלּוּבִים, הָיוּ לְחַיִל לָרֹב לְרֶכֶב וּלְפָרָשִׁים--לְהַרְבֵּה מְאֹד; וּבְהִשָּׁעֶנְךָ עַל-ה', נְתָנָם בְּיָדֶךָ. ט כִּי ה', עֵינָיו מְשֹׁטְטוֹת בְּכָל-הָאָרֶץ לְהִתְחַזֵּק עִם-לְבָבָם שָׁלֵם אֵלָיו--נִסְכַּלְתָּ עַל-זֹאת: כִּי מֵעַתָּה, יֵשׁ עִמְּךָ מִלְחָמוֹת.”
מלכותו > מותו

קבורתו של אסא מוזכרת ומפורטת בדברי הימים (ספר דברי הימים ב', פרק ט"ז, פסוק י"ד): הניחו את גופתו בקבר שכרה לעצמו לפני מותו בעיר דוד. שמו בקברו בשמים ו"זְנים מרֻקחים במרקחת מעשה" (יש משערים שתוספת הבשמים נדרשה עקב מחלתו), ואף שרפו לכבודו רכוש רב, "שרפה גדולה עד מאד", כמקובל.
ראו גם

עודד הנביא
הערות שוליים

↑  ספר מלכים א', פרק ט"ו, פסוק י': "שם אמו מעכה בת אבישלום". לעומת זאת, בספר מלכים א', פרק ט"ו, פסוקים א'–ב' היא נזכרת כאמו של אביה בן רחבעם, אביו של אסא. על המחלוקת בדבר זהותה, ראו: מעכה בת אבישלום.
↑  חנוך רביב, החברה בממלכות ישראל ויהודה, ירושלים, מוסד ביאליק, 1993, עמ' 139
↑  דברי הימים ב', ט"ז, י'
↑  חנוך רביב, החברה בממלכות ישראל ויהודה, ירושלים, מוסד ביאליק, 1993, עמ' 141.
↑  שרה יפת, אמונות ודעות בספר דברי הימים, ירושלים, מוסד ביאליק, 1995, עמ' 157.
↑  שרה יפת, אמונות ודעות בספר דברי הימים, ירושלים, מוסד ביאליק, 1995, עמ' 171-170.
↑  ספר דברי הימים ב', פרק ט"ז, פסוקים ז'–ט'
| --- | --- |
בקרת זהויות :  NLI: 987007499238805171  GND: 1172123810  VIAF: 10154327863826851052   WorldCat (עם VIAF): 10154327863826851052
Gimme! Gimme! Gimme! (A Man After Midnight)

| --- | --- |

 סינגל בביצוע אבבא, A-Teens, אבבא, אבבא, שר
 מתוך האלבום Greatest Hits Vol. 2
 יצא לאור:  2 באוקטובר 1979 
 סוגה:  דיסקו 
 שפה:  אנגלית 
 חברת תקליטים:  Polar 
 כתיבה:  בני אנדרסון 
 לחן:  ביורן אולבאוס, בני אנדרסון 
 הפקה:  בני אנדרסון 
 
"Gimme! Gimme! Gimme! (A Man After Midnight)" (בעברית: "תנו לי! תנו לי! תנו לי! (גבר אחרי חצות)") הוא שיר של הלהקה השוודית אבבא. השיר הוקלט באוגוסט 1979 במטרה לקדם את סיבוב ההופעות של הלהקה בצפון אמריקה ובאירופה באותה שנה, והוא נכלל באלבום "Greatest Hits Vol. 2" של אבבא כרצועה חדשה לגמרי.
היסטוריה

השיר נכתב והולחן על ידי בני אנדרסון וביורן אולבאוס, כאשר השירה המובילה מבוצעת על ידי אנייטה פלטסקוג. מילות השיר מתארות דמות של אישה בודדה הכמהה לקשר רומנטי. קו המלודיה של השיר מנוגן בסינתיסייזר מסוג ARP Odyssey.
במקור אבבא הקליטו שיר אחר בשם "Rubber Ball Man", שתוכנן לצאת כסינגל לקידום מסע ההופעות. השיר כלל את העיבוד הטיפוסי של אבבא עם שירה מובילה של אנייטה פלטסקוג ואנני-פריד לינגסטד ושימוש במיתרים קלאסיים. השיר גם בוצע על ידי הלהקה במהלך החזרות לסיבוב ההופעות של 1979 בשם "Under My Sun". עם זאת, הלהקה חשה כי "Gimme! Gimme! Gimme!" עם צליל הדיסקו שלו יהיה בחירה טובה יותר לסינגל המוביל, ולכן "Rubber Ball Man" נותר רק כדמו.
בשנת 1971 שוודיה הפכה למדינה השנייה בעולם שמבטלת את ההפללה של פורנוגרפיה, אחרי דנמרק. באותה שנה התחתנה אנייטה פלטסקוג עם ביורן אולבאוס. הם השתתפו במופע קברט יחד עם בני אנדרסון ואנני-פריד לינגסטד, שנקרא "Festfolket". השם היה משחק מילים על המילים השוודיות ל"אנשי מסיבה" ו"זוגות מאורסים".
בשנה שלאחר מכן הרביעייה הפכה לאבבא. הם ניהלו תדמית נקייה ומסודרת, למרות שהיו מודעים למוניטין של שוודיה בנוגע לחופש המיני. פלטסקוג, שהפכה לסמל מין שלא מרצונה נפגעה במיוחד מהעניין הציבורי. בתגובה לביקורת של הופעה בשנת 1977 בעיתון אוסטרלי שתיאר את "הישבן של אנייטה" כ"אוצר לאומי שוודי", היא אמרה: "אלוהים אדירים, אין להם ישבנים באוסטרליה?"
השיר הוקלט באוגוסט 1979 עבור סיבוב הופעות בצפון אמריקה. השיר שבוצע על ידי פלטסקוג מתאר אישה מדוכאת היושבת לבדה בדירה, צופה בטלוויזיה בשעה מאוחרת, כשהרוח הסתווית נושבת בחוץ. "Gimme, gimme, gimme a man after midnight," היא מתחננת. "האם אין מישהו שיוכל לעזור לי לגרש את הצללים?"
סיפורה הגותי של בדידות ותסכול מיני נפרש לצלילי פעימות דיסקו נמרצות; שיגעון הדיסקו היה בשיאו ב-1979. סרטו הווידאו של השיר, שבויים על ידי הבמאי השוודי לאסה הלסטרם, מציג את ההקלטה באולפני Polar בסטוקהולם, אולפן מתקדם שהיה בבעלות הלהקה. האוזניות המופיעות בסרטון הוצגו לאחר מכן בתערוכת Super Troupers במרכז סאות'בנק בלונדון.
הקליפ נפתח בתקריב של זוג ידיים המפעילות מערבל אותות, סימן להסתגלות הקבוצה לטכנולוגיות חדשות של מוזיקת פופ. הלסטרום השתמש בצילום פתיחה דומה כמה שנים קודם לכן בקליפ לשיר "Ring Ring" של אבבא מ-1973, אם כי אז הידיים ניגנו מנגינה על פסנתר מיושן.
הרביעייה התקדמה רבות כמוזיקאים וגם כאינדיבידואלים. בתחילת 1979 פלטסקוג ואולבאוס הגישו בקשה לגירושים; לינגסטד ואנדרסון נפרדו בשנה שלאחר מכן. בשיר מצאה פלטסקוג את עצמה במצב מביך שבו היא שרה על אישה הכמהה נואשות למין בשיר שנכתב על ידי בעלה לשעבר שלבינתיים עבר לחברת חברה חדשה.
עם זאת השיר נושא גם אספקט פמיניסטי מסוים; יש הרואים בביצוע ההרמוני של פלטסקוג ולינגסטד ביטוי לתשוקה נשית. המילה "man" הוחלפה במילה הכללית "love" בגרסת השיר בספרדית, "Dame! Dame! Dame! (Amor Esta Noche)".
השיר הופיע באוסף "Gold: Greatest Hits" מ-1992, ששיקם את המוניטין המסחרי של הלהקה עם 30 מיליון מכירות. הוא גם זכה לגרסאות כיסוי רבות, בהן גרסה של מדונה.
הערות שוליים

1 2 3 4 5 6  Subscribe to the Financial Times, subs.ft.com, ‏2024-06-22 (באנגלית בריטית)
| --- | --- |
בקרת זהויות :  MusicBrainz work: 290a2345-591a-348b-b73c-0452849f1e25
אלכסנדרה שיפ

| --- | --- |

 לידה:  16 ביולי 1991 (בת 33) פיניקס, ארצות הברית 
 סוגה מועדפת:  מוזיקת פופ 
 מדינה:  ארצות הברית 
 תקופת הפעילות:  מ-2009 
 מקום לימודים:  התיכון הקתולי סנט מרי  Arizona School for the Arts 
 http://alexandrashipp.com/
 פרופיל ב-IMDb
 
אלכסנדרה רות שיפ (באנגלית: Alexandra Ruth Shipp; נולדה ב-16 ביולי 1991) היא שחקנית קולנוע, טלוויזיה וזמרת אמריקאית. ידועה ביותר עם תפקידה כאורורו מורנו / סטורם בסרט "אקס-מן: אפוקליפסה" ובהמשכו "אקס-מן: הפניקס האפלה".
ביוגרפיה > ראשית חייה

שיפ גדלה בפיניקס, אריזונה. אמה היא מורה לקונדליני יוגה, ואביה מוזיקאי. אביה אפרו-אמריקאי ואמה לבנה. יש לה שני אחים, ג'יימס וג'ורדן, ואחות חורגת, קסיה. שיפ התחנכה בבית הספר היסודי סקוו-פיק, בית הספר לאמנויות באריזונה ובתיכון הקתולי של סנט מרי בפיניקס. היא עברה ללוס אנג'לס בגיל 17 כדי להתמקד בקריירת משחק.
ביוגרפיה > קריירה

בשנת 2009 הופיעה לראשונה בתפקיד משני בסרט "אלווין והצ'יפמאנקס 2".
בשנת 2013 היא החלה לככב בעונה השלישית של סדרת הדרמה המסתורית ברשת ניקלודיאון "בית אנוביס".
בשנת 2014 קיבלה שיפ את תשומת לב המבקרים על תפקידיה כדני ריימונד בסרט ההמשך של סרט הטלוויזיה "Drumline: A Beat New" וגילום דמותה של הזמרת אליה, התפקיד הראשי, בסרט הטלוויזיה של רשת Lifetime,‏ "Aaliyah: The Princess of R&B". בהמשך גילמה את אשתו של אייס קיוב, קימברלי וודרוף, בסרט הדרמה הביוגרפי "היישר מקומפטון", שתיאר את הקריירה של להקת ההיפ הופ NWA. בשנת 2016, היא השתתפה בסרט גיבורי העל של בריאן סינגר, "אקס-מן: אפוקליפסה" בתפקיד סטורם, מוטנטית השולטת במזג האוויר, תפקיד שגילמה בעבר האלי ברי. בשנת 2018 היא כיכבה לצד ניק רובינסון וחורחה לנדבורג ג'וניור בסרט "באהבה, סיימון". ולצד קתרין פרסקוט ולוסי הייל בסרט "Dude", שניהם סרטי קומדיות נעורים.
היא חזרה על תפקידה של בסרט 2019 "אקס-מן: הפניקס האפלה". באותה שנה שיחקה בסרט ההמשך של "שאפט".
בשנת 2021 שיחקה את דמותה של סוזן וילסון בסרט הדרמה המוזיקלי "טיק, טיק... בום!" שביים לין-מנואל מירנדה לשירות הזרמת המדיה "נטפליקס", ומבוסס על המחזמר הסמי-אוטוביוגרפי באותו השם מאת ג'ונתן לארסון.
בשנת 2023 שיחקה בקומדיה הרומנטית רק לא אתה.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2009 | אלווין והצ'יפמאנקס 2 | ולנטינה |  |
| 2015 | היישר מקומפטון | קימברלי וודרוף |  |
| 2016 | אקס-מן: אפוקליפסה | אורורו מונרו / סטורם |  |
| 2017 | נערות הטרגדיה | מקיילה הופר |  |
| 2018 | איש הפכפך | אנה |  |
| 2018 | באהבה, סיימון | אבי סוסו |  |
| 2018 | סוף התיכון | אמיליה |  |
| 2018 | דדפול 2 | אורורו מונרו / סטורם | ללא קרדיט |
| 2019 | דרכו של הכלב | אוליביה |  |
| 2019 | אקס-מן: הפניקס האפלה | אורורו מונרו / סטורם |  |
| 2019 | שאפט | סשה |  |
| 2019 | ג'קסי | קייט פיניגן |  |
| 2020 | כל המקומות המוארים | קייט |  |
| 2020 | אוהב אותך לנצח | ריילי ז'אן סטנהייט |  |
| 2021 | דרך המשי | ג'וליה |  |
| 2021 | טיק, טיק... בום! | סוזן וילסון |  |
| 2022 | Space Oddity | דייזי טיילור |  |
| 2022 | Asking for It | רג'ינה |  |
| 2023 | The Good Half | זואי אבוט |  |
| 2023 | ברבי | ברבי הסופרת |  |
| 2023 | רק לא אתה | קלאודיה |  |
| TBA | קונג פיורי 2 | ריי פורטר |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2011 | הוחלפו בלידתן | אשלי | פרק: "Dance Amongst Daggers" |
| 2012 | ויקטוריוס | אליס | פרק: "The Gorilla Club" |
| 2013 | בית אנוביס | קיי.טי ראש | תפקיד ראשי (עונה 3); 41 פרקים |
| 2013 | אוקוורד | אבי מרטין | פרק: "Less Than Hero" |
| 2014 | ריי דונובן | טיפאני | פרק: "Yo Soy Capitan" |
| 2014 | ימי חיינו | מרי בת' | 3 פרקים |
| 2014 | שורת המתופפים: קצב חדש | דני ריימונד | סרט טלוויזיה של VH1 |
| 2014 | אליה: נסיכת הR&B | אליה | סרט טלוויזיה של Lifetime |
| 2015 | Your Family or Mine | לוסי | פרק: "Pilot" |
פרסים ומועמדויות

| שנה | פרס | קטגוריה | עבודה מועמדת | תוצאה | הערות |
| --- | --- | --- | --- | --- | --- |
| 2016 | פרסי בחירת הנוער | סרט בחירה: כוכב הפריצה | אקס-מן: אפוקליפסה | מועמדות |  |
| 2017 | פרסי בחירת הילדים של ניקלודיאון | אנסמבל חביב הצופים | אקס-מן: אפוקליפסה | מועמדות |  |
הערות שוליים

↑  Aquino, Tara (12 בנובמבר 2014). "Personality Complex: Alexandra Shipp Goes From Emo Kid to Aaliyah". Complex. אורכב מ-המקור ב-2015-01-23. נבדק ב-2015-08-28. {{cite web}}:  (עזרה)
↑  Gardner, Renee (19 ביולי 2014). "Alexandra Shipp's best Twitter and Instagram photos". RollingOut.com. {{cite web}}:  (עזרה)
↑  Bell, Carrie (24 במאי 2016). "Young Mutant Power: Meet X-Men: Apocalypse's Alexandra Shipp & Lana Condor". Refinery29. {{cite web}}:  (עזרה)
↑  Lowman, Virginia (13 ביולי 2015). "Alexandra Shipp's New 'Do". Essence.com. {{cite web}}:  (עזרה)
↑  Cordova, Randy (27 בנובמבר 2014). "Phoenix native Alexandra Shipp plays Aaliyah in TV movie". The Arizona Republic. {{cite web}}:  (עזרה)
↑  Nededog, Jethro (15 בנובמבר 2014). "Lifetime's 'Aaliyah' Star Alexandra Shipp on Controversial Role: 'I'm Just an Actress Doing Her Job'". TheWrap. {{cite web}}:  (עזרה)
↑  "'X-Men: Apocalypse' Adds 3 To Mutant Ranks". Deadline Hollywood. 22 בינואר 2015. {{cite web}}:  (עזרה)
↑  Lincoln, Ross A. (19 בנובמבר 2015). "Indie Comedy 'Dude' Rounds Out Lead Cast With Trio Of Actresses". Deadline Hollywood. {{cite web}}:  (עזרה)
↑  Fleming Jr., Mike (14 ביוני 2017). "Fox Formalizes Simon Kinberg To Helm 'X-Men: Dark Phoenix'; Jennifer Lawrence, Michael Fassbender, James McAvoy Back, Jessica Chastain In Talks". Deadline Hollywood. נבדק ב-30 ביוני 2017. {{cite web}}:  (עזרה)
↑  Ramos, Dino-Ray (26 במרץ 2018). "20th Century Fox Shuffles Release Dates For 'Bohemian Rhapsody', 'Dark Phoenix' & More". Deadline Hollywood. נבדק ב-26 במרץ 2018. {{cite news}}:  (עזרה)
↑  "Alexandra Shipp in Talks to Join Samuel L. Jackson in 'Shaft' Reboot".
↑  Adam Rathe, Alexandra Shipp on "Risking Our Lives" to Make Tick, Tick...Boom!, Town & Country, ‏6 באוקטובר 2021
↑  "Teen Choice Awards 2016 "Second Wave" Nominations Announced". Teen Choice Awards. 14 ביוני 2016. {{cite web}}:  (עזרה)
↑  "Teen Choice Awards 2016: See the full list of winners". Entertainment Weekly. 31 ביולי 2016. {{cite web}}:  (עזרה)
↑  "Kids' Choice Awards 2017: The Complete List". E! Online. 12 במרץ 2017. {{cite web}}:  (עזרה)
| --- | --- |
בקרת זהויות :  PLWABN: 9811500541305606  GND: 1278097163  LCCN: no2016057162  MusicBrainz: 6b1b34c5-68d7-4574-84b2-242ff20c0b4d  SUDOC: 249835053  VIAF: 181146331874818691515   WorldCat (עם VIAF): 181146331874818691515
מיכלאנג'לו צ'רקואוצי

| --- | --- |

 לידה:  12 בפברואר 1602 רומא, מדינת האפיפיור 
 פטירה:  6 באפריל 1660 (בגיל 58) רומא, מדינת האפיפיור 
 תחום יצירה:  ציור 
 זרם באמנות:  בארוק 
 הושפע על ידי:  ג'יוזפה צ'זארי 
 
מיכלאנג'לו צ'רקואוצי, תמונת קרב, 1620/1640
מיכלאנג'לו צ'רקואוצי (באיטלקית: Michelangelo Cerquozzi;‏ 12 בפברואר[דרוש מקור][מפני ש...] 1602 – 6 באפריל 1660) היה צייר בארוק איטלקי, שנודע בזכות סצנות הז'אנר שלו, תמונות קרב, יצירות דתיות ומיתולוגיות קטנות וסגנון טבע דומם. סצנות הז'אנר שלו הושפעו מיצירותיהם של אמני הז'אנר הפלמי וההולנדי המכונה "הבמבוצ'אנטי" שהיה פעיל ברומא ויצר ציורים קטנים והדפסים מחיי היומיום של המעמדות הנמוכים ברומא ובאזור הכפרי שלה. הוא היה אחד מציירי הקרב החשובים שפעלו באיטליה במחצית הראשונה של המאה ה -17, מיכלאנג'לו צ'רקואוצי זכה לכינוי "מיכלאנג'לו דלה באטאליה" (Michelangelo delle Battaglie – "מיכלאנג'לו של הקרבות").
ביוגרפיה

מיכלאנג'לו צ'רקואוצי נולד ברומא כבנם של מרצ'לו צ'רקואוצי ולוצ'יה וסאלי, שניהם אזרחים רומיים. אביו היה סוחר עור מצליח והמשפחה הייתה אמידה. מיכלאנג'לו צ'רקואוצי החל את הכשרתו האמנותית בגיל 12 בסטודיו של ג'וזפה צ'זארי, צייר היסטוריה שבסטודיו אימן גם את קאראווג'ו הצעיר עם הגעתו לרומא.
ביוגרפים מתארים את צ'רקואוצי כאמן שהיה בקשר הדוק עם מעגל האמנים הפלמיים וההולנדים הפעילים ברומא. ראשית הקשר נוצר בשנים 1620–1621 כשהוא התגורר או עבד ברומא לצד יאקוב דה הייז (הידוע גם בשם ג'אקומו פימינגו), צייר קרבות מאנטוורפן שהגיע לרומא בשנת 1601. ייתכן שהוא למד עם יקוב דה האסה (Jacob de Hase) לפני תאריך זה. בשנת 1624 הוא התגורר עם הציירים ההולנדים פאולוס בור, במקור מאמרספורט, ויאן הרמנס במקור מריימס, ובשנים 1625–1630 עם וילם מיכילס הפלמי. בשנת 1631 היה לו כבר סטודיו עם תלמידיו מתאו בוניצ'לי ומיכילס.
יצירתו מהתקופה המוקדמת אינה ידועה מספיק. הוא צייר כמה ציורי קרב והפיק גם ציורי טבע דומם אשר חיקו את יצירתו של פייטרו פאולו בונזי, מומחה לסגנון טבע דומם. צ'רקואוצי הצטרף לאקדמיה דה סנט לוקה בשנת 1634 והשתתף בישיבותיה עד שנת 1652.
צ'רקואוצי זכה להכרה בהדרגה החל משנת 1630 ויצירותיו נמכרו היטב לכל סוגי הפטרונים. החסות המוקדמת של רוכשים כמו הסוחר דומיניקו ויולה מילאה תפקיד חשוב בהתפתחות הקריירה שלו. הוא היה גם מסוגל להסתמך על עמלות מהלקוחות הבולטים כולל אנשי מקצוע כגון עורך הדין רפאלו, המרקיז והרופא וינצ'נזו נרי ולקוחות אריסטוקרטיה מהמעגל של משפחת ברבריני הקרדינל רפצ'אולי, הרוזן קמילו קארנדיני, מונסיניור ראג'י ואחרים. רבים מהפטרונים שלו היו ממעגלים שתמכו בעניין הספרדי באיטליה.
צ'רקואוצי מעולם לא התחתן ונותר חסר ילדים. כאשר נפטר ב־29 במרץ 1660[דרושה הבהרה] בביתו ברומא שנמצא בסמוך למדרגות הספרדיות, הוא היה אמן עשיר מאוד בכסף ורכוש.
יצירה

מיכאלאנג'לו צ'רקואוצי ידוע בעיקר בזכות ציור בדים קטנים המתארים סצנות ז'אנר וסצנות הקרב התוססות בציורי הבארוק שלו. צ'רקואוצי הוכר כצייר טבע דומם בולט, ואילו הקריירה רבת־הפנים שלו כללה גם יצירות דתיות ומיתולוגיות. אומרים שהוא צייר כמה תמונות מזבח בכנסיות לא מזוהות.
עבודותיו הדתיות של צ'רקואוצי הן בדרך כלל תמונות בגודל בינוני, כמו ציורי הז'אנר שלו, דמויות קטנות ובלתי מוגדרות בתפאורות נוף נטורליסטיות. הוא גם צייר כמה ציורים אלגוריים, כולל של עונות השנה, כגון הקיץ והאביב.
ציורי קרב

מיכלאנג'לו צ'רקואוצי קיבל את הכינוי "מיכלאנג'לו דלה באטאליה" על ציורי הקרב שלו. בציורי הקרב הוא התאים את סגנון הבמבוצ'יאנטי לז'אנר. צ'רקואוצי השתמש בשפה מיידית, כמעט אכזרית, ודחף את ציור הקרב לעבר ייצוג העובדות כפי שהן. חלק מקטעי הקרב שלו הושפעו מסצנות של סלבדור רוזה, כמו "הקרב" בגלריה נציונלה של רומא.
הוא תרם תרומות משמעותיות לז'אנר ציור הקרבות, בבדים הקטנים שלו. אלה מציגים נקודת מבט מקרוב של קרב שנשלט על ידי מאבק אלים בין פרשים. מאבק של סוסים וגברים חסרי מעצורים בתנועות מסתחררות. עבודות אלה השפיעו על עבודתו של ז'אק קורטואיס בז'אנר הקרב.